Verdagtes blaas kluis én OTM oop, vlug met baie geldArgieffoto: Kent Williamson ŉ Groep gewapende mans het op die vlug geslaan met ŉ reusebedrag geld ná hulle ‘n kluis én ŉ OTM oopgeblaas het in Noordwes. Kapt. Tlangelani Rikhotso, woordvoerder van die Valke, het gesê dié voorval het Woensdagoggend vroeg by die Moruleng-winkelsentrum naby Mogwase plaasgevind. “Die verdagtes het probeer om toegang tot verskeie winkels te kry, maar die alarms het afgegaan,” het Rikhotso verduidelik. Die verdagtes is daarna na Cash Build waar hulle ŉ kluis oopgeblaas en met ŉ onbekende bedrag kontant gevlug het. “Hulle het daarna ŉ Capitec-OTM ook oopgeblaas en R450 000 gesteel.” Daar het ŉ skietgeveg tussen veiligheidswagte en die verdagtes ontstaan. Niemand is tydens die skietgeveg beseer nie. Die verdagtes het met verskeie voertuie van die toneel gevlug. Niemand is nog in verband met die voorval in hegtenis geneem nie en die polisie ondersoek die saak.